Elkjøp
Store norske leksikon,Økonomi og næringsliv,Næringsliv,Bedrifter og personer,Norske bedrifter og varemerker
Elkjøp er en handelskjede for forbrukerelektronikk og elektriske husholdningsapparater. Varehusene tilbyr også egne kjøkkenløsninger under varemerken Epoq. Kjeden ble grunnlagt i Norge i 1962 under navnet A/S Elektrokjøp. I 1999 ble virksomheten kjøpt opp av Dixons Group, Storbritannias største konsern innen detaljhandel av forbrukerelektronikk. Elkjøp Nordic AS omfatter omtrent 400 varehus i Norden, og omtrent 140 av disse ligger i Norge.
Elkjøp Nordic AS hadde en omsetning på omtrent 41 milliarder kroner i 2020 og over 10 000 ansatte i Norden. Fra 2019 er Erik G. Sønsterud konsernsjef og fra 2021 er Trygve Hillesland administrerende direktør for Elkjøp Norge AS. Historikk Selskapet har sin bakgrunn i selskapet A/S Elektrokjøp som ble grunnlagt i 1962 av Trygve Fjetland, som en del av et samarbeid mellom 33 elektronikkforhandlere. Selskapet utviklet seg senere til et konsern med heleide butikker og forretninger ved bruk av franchising. I 1979 kjøpte selskapet opp restlageret til Tandberg etter at selskapet gikk konkurs. I 1990-årene ekspanderte virksomheten sterkt og tok over Aktuell og Lefdal. Aktuell ble i 1996 lagt ned, mens Lefdal i 2018 slo seg sammen med Elkjøp. I 1994 ble selskapet etablert i Sverige under navnet Elgiganten, i 1996 i Danmark, på Island i 1989 under navnet Elko og i 1999 i Finland under navnet Gigantti. I tillegg har selskapet varehus på Grønland under navnet Pisiffik og på Færøyene under navnet Elding.Selskapet Elkjøp Nordic AS eies fra 1999 av Dsg European Investments Ltd gjennom deres norske datterselskap Dixons Stores Group Retail Norway AS. Selskapet ble på samme tid tatt av Oslo Børs. Les mer i Store norske leksikon elektronikk detaljhandel konsern Norden Eksterne lenker Elkjøp Norge sin hjemmeside